Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni tilqa' b'sodisfazzjon il-ftehim politiku li ntlaħaq mill-Parlament Ewropew u mill-Kunsill dwar miżuri prudenzjali li ikomplu jindirizzaw is-self improduttiv fl-Ewropa. Il-ftehim politiku tal-lum huwa pass importanti biex ikomplu jonqsu r-riskji fis-settur bankarju tal-UE u tissaħħaħ ir-reżiljenza tiegħu, kif ġie enfasizzat fil-konklużjonijiet tas-Summit tal-Euro tal-ġimgħa l-oħra. Flimkien mal-aħħar data inkoraġġanti dwar it-tnaqqis tar-riskju u l-ftehim politiku riċenti dwar il-pakkett bankarju, dan jikkontribwixxi biex l-Unjoni Bankarja titlesta malajr. Il-miżuri miftiehma se jiżguraw li l-banek ipoġġu fil-ġenb fondi biex ikopru r-riskji assoċjati mas-self maħruġ fil-futur li jista' jsir improduttiv. Dan se jevita li jinġemgħu skoperturi improduttivi fuq il-karti tal-bilanċ tal-banek u fl-aħħar mill-aħħar se jippermetti li l-banek jaqdu r-rwol indispensabbli tagħhom fil-finanzjament tal-ekonomija u fl-appoġġ għat-tkabbir. Valdis Dombrovskis, il-Viċi President responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “F'dawn l-aħħar snin ħdimna b'mod intensiv biex innaqqsu r-riskji u nsaħħu r-reżiljenza tas-settur bankarju Ewropew. Il-ftehim tal-lum se jiżgura li l-banek ikollhom inqas self improduttiv fuq il-karti tal-bilanċ tagħhom, u dan għandu jżid is-solidità tagħhom u jippermettilhom jiffinanzjaw in-negozji tagħna. Qed nafda fil-Parlament Ewropew u fil-Kunsill biex jaqblu malajr rigward il-proposti pendenti dwar l-iżvilupp tas-swieq sekondarji għas-self improduttiv u jiffaċilitaw l-irkupru tad-dejn.” Din il-miżura hija parti minn sensiela ta' azzjonijiet ippreżentati mill-Kummissjoni f'Marzu 2018 biex jiġi indirizzat is-self improduttiv fl-Unjoni. Tibni fuq l-isforzi li qed jagħmlu l-Istati Membri, is-superviżuri u l-istituzzjonijiet ta' kreditu biex is-self improduttiv madwar l-Unjoni jonqos b'mod kostanti. Sfond Fl-14 ta' Marzu 2018 il-Kummissjoni pproponiet pakkett ta' miżuri biex tindirizza self improduttiv fis-settur bankarju tal-UE. Dan il-pakkett segwa l-Pjan ta' Azzjoni dwar it-tnaqqis tas-self improduttiv, li ntlaħaq ftehim dwaru mill-Ministri tal-Finanzi f'Lulju tal-2017. Apparti l-miżura tal-lum, il-pakkett fih proposti biex ikomplu jiġu żviluppati swieq sekondarji għas-self improduttiv u biex ikun permess li jitħaffef l-infurzar tas-self barra mill-qorti iggarantit b'kollateral, kif ukoll pjan ta' azzjoni tekniku dwar kif jitwaqqfu kumpaniji maniġerjali tal-assi nazzjonali.